SAID-inligtingshoof reageer ná bisarre onderhoudMakhekhe-Mokhuane tydens haar verskyning voor die Nugent-kommissie. Foto: Brenda Masilela/ANA Mmamathe Makhekhe-Mokhuane, inligtingshoof by die Suid-Afrikaanse Inkomstediens (SAID) wat haarself heelwat bespotting op die hals gehaal het ná haar getuienis voor die Nugent-kommissie van ondersoek en ook in ŉ televisieonderhoud vroeër vandeesweek, het om verskoning gevra vir haar optrede. Makhekhe-Mokhuane het ŉ kort verklaring uitgereik waarin sy sê sy het gaan nadink oor haar onderhoud op die SAUK se Morning Live-program, asook haar getuienis voor die kommissie Woensdag. “My gedrag, liggaamstaal en houding kon die indruk geskep het van arrogansie, ongeërgdheid en onprofessionele gedrag, en het my bevoegdheid en kennis in twyfel getrek,” lui die verklaring. “Dit is jammer en betreurenswaardig. Hiervoor neem ek ten volle verantwoordelikheid. Ek vra om verskoning aan almal wat ek teleurgestel of aanstoot gegee het deur hoe ek albei situasies hanteer het. Daar is geen verskoning of regverdiging hiervoor nie.” Makhekhe-Mokhuane het die verklaring afgesluit deur te sê sy is jammer dat sy nie voldoen het aan die hoë standaarde van professionaliteit en bevoegdheid “waaraan my kollegas en portuurgroep my ken nie”. Maroela Media het vroeër berig Makhekhe-Mokhuane, wat aan die stuur van digitale inligtingsdienste en tegnologie by die SAID is, het vandeesweek ŉ huishoudelike naam geword nadat ŉ bisarre TV-onderhoud wat sy met die SAUK gevoer het soos ŉ veldbrand op sosiale media versprei het. Makheke-Mokhuane het later dieselfde dag voor regter Robert Nugent verskyn waar sy onder meer moes getuig oor die SAID se infrastruktuur, maar het hier nie veel beter gevaar nie. Op ŉ vraag van Vuyo Kahla oor wat die SAID doen om verouderende infrastruktuur te onderhou, het Makhekhe-Mokhuane, soos met die meeste vrae, vaag geantwoord. “Ons bou tans. Ons het nog nie vermoë gebou om nuwe oplossings te bou nie, so ons onderhou wat ons het.” Sy het op ŉ vraag oor wat sy bedoel het in haar voorlegging toe sy verwys het na die lang ampstermyne van SAID-werknemers, oor die Drakensberg Seunskoor begin praat. “Die Drakensberg Seunskoor is in 1867 op die been gebring en in 2018 word meisies steeds nie toegelaat om te sing nie.” Tydens die SAUK-onderhoud het sy onder meer gesê dat inkontraktering by die SAID nodig was om beurse aan werknemers se kinders te gee. Sy het ook in ŉ stadium vir die onderhoudvoerder gevra: “Mevrou, kan jy my beskerming bied teen jouself?” Dié vreemde uitlating het só wyd op sosiale media versprei, dat dit intussen in talle grappe gebruik en selfs ŉ spottende liedjie omskep is.